Document ID: 32013R0195

KOMISIJAS REGULA (ES) Nr. 195/2013
(2013. gada 7. marts),
ar ko attiecībā uz inovatīvām tehnoloģijām CO2 emisiju samazināšanai no vieglajiem pasažieru un komerciālajiem transportlīdzekļiem groza Eiropas Parlamenta un Padomes Direktīvu 2007/46/EK un Komisijas Regulu (EK) Nr. 692/2008
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2007. gada 20. jūnija Regulu (EK) Nr. 715/2007 par tipa apstiprinājumu mehāniskiem transportlīdzekļiem attiecībā uz emisijām no vieglajiem pasažieru un komerciālajiem transportlīdzekļiem (“Euro 5” un “Euro 6”) un par piekļuvi transportlīdzekļa remonta un tehniskās apkopes informācijai (1) un jo īpaši tās 4. panta 4. punktu, 5. panta 3. punktu un 8. pantu,
ņemot vērā Eiropas Parlamenta un Padomes 2007. gada 5. septembra Direktīvu 2007/46/EK, ar ko izveido sistēmu mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanai (“pamatdirektīva”) (2), un jo īpaši tās 39. panta 2. punktu,
tā kā:
(1)
Ar Regulu (ES) Nr. 171/2013 (3) Komisija ir grozījusi Direktīvu 2007/46/EK un Komisijas 2008. gada 18. jūlija Regulu (EK) Nr. 692/2008, ar kuru īsteno un groza Eiropas Parlamenta un Padomes Regulu (EK) Nr. 715/2007 par tipa apstiprinājumu mehāniskiem transportlīdzekļiem attiecībā uz emisijām no vieglajiem pasažieru un komerciālajiem transportlīdzekļiem (“Euro 5” un “Euro 6”) un par piekļuvi transportlīdzekļa remonta un tehniskās apkopes informācijai (4), attiecībā uz inovatīvām tehnoloģijām CO2 emisijas samazināšanai no vieglajiem pasažieru un komerciālajiem transportlīdzekļiem. Ar šo regulu ir grozīti tipa apstiprināšanas procesā izmantojamo attiecīgo dokumentu paraugi. Līdz ar to ir nepieciešams nodrošināt, lai dalībvalstīm būtu pietiekams laiks attiecīgo veidlapu pielāgošanai. Juridiskās noteiktības un skaidrības labad ir lietderīgi aizstāt Regulu (ES) Nr. 171/2013.
(2)
Ar Regulu (EK) Nr. 715/2007 ir ieviestas kopējas tehniskās prasības mehānisko transportlīdzekļu un rezerves daļu tipa apstiprinājumam attiecībā uz to radītajām emisijām un noteiktas normas attiecībā uz ekspluatācijas atbilstību, piesārņojuma kontroles iekārtām un iebūvēto diagnostikas (OBD) sistēmu ilgizturīgumu, degvielas patēriņa mērījumiem un piekļuvi transportlīdzekļa remonta un tehniskās apkopes informācijai.
(3)
Ar Regulu (EK) Nr. 692/2008 ir paredzēti administratīvie noteikumi par transportlīdzekļa atbilstības pārbaudi attiecībā uz CO2 emisijām un prasības attiecībā uz šādu transportlīdzekļu CO2 emisijas un degvielas patēriņa mērījumiem.
(4)
Ar Eiropas Parlamenta un Padomes Regulu (EK) Nr. 443/2009 (5) Savienības integrētās pieejas ietvaros CO2 emisijas samazināšanai no vieglajiem transportlīdzekļiem ir noteikti emisijas veiktspējas standarti jauniem pasažieru automobiļiem, un ar Komisijas Īstenošanas regulu (ES) Nr. 725/2011 (6) ir izstrādāta šādu jaunu pasažieru automobiļu CO2 emisijas samazināšanai paredzētu inovatīvu tehnoloģiju apstiprināšanas un sertificēšanas procedūra.
(5)
Lai atbilstoši Regulas (EK) Nr. 443/2009 12. panta 1. punktam katram ražotājam specifiskā CO2 emisijas mērķa aprēķinā ņemtu vērā CO2 emisiju ietaupījumu, ko panāk, izmantojot inovatīvas tehnoloģijas, kā arī nodrošinātu efektīvu atsevišķu transportlīdzekļu konkrētu ietaupījumu uzraudzību, ar ekoinovācijām aprīkotu transportlīdzekļu sertificēšana būtu jāveic transportlīdzekļa tipa apstiprināšanas ietvaros un atbilstības sertifikātā būtu jāieraksta kopējais ietaupījums.
(6)
Šajā nolūkā ir nepieciešams nodrošināt, lai apstiprināšanas iestādēm tiktu sniegti atbilstoši dati tādu transportlīdzekļu sertificēšanai, kas aprīkoti ar ekoinovācijām, un lai ar ekoinovācijām gūtais CO2 ietaupījums tiktu iekļauts transportlīdzekļa tipa, varianta vai versijas reprezentatīvajā informācijā.
(7)
Tāpēc jāgroza tādu attiecīgo dokumentu paraugi, kurus izmanto tipa apstiprināšanas procesā.
(8)
Ar Regulu (EK) Nr. 715/2007 un Eiropas Parlamenta un Padomes 2009. gada 18. jūnija Regulu (EK) Nr. 595/2009 par mehānisko transportlīdzekļu un motoru tipa apstiprinājumu attiecībā uz lielas celtspējas/kravnesības transportlīdzekļu radītām emisijām (Euro VI), par piekļuvi transportlīdzekļu remonta un tehniskās apkopes informācijai, par grozījumiem Regulā (EK) Nr. 715/2007 un Direktīvā 2007/46/EK un par Direktīvu 80/1269/EEK, 2005/55/EK un 2005/78/EK atcelšanu (7) tika ieviestas jaunas prasības attiecībā uz informāciju par piesārņotāju emisijas testēšanu. Līdz ar to sistēmā, kas ieviesta ar Direktīvu 2007/46/EK, būtu jāiekļauj nepieciešamā informācija.
(9)
Tādēļ būtu attiecīgi jāgroza Direktīva 2007/46/EK un Regula (EK) Nr. 692/2008.
(10)
Šajā regulā paredzētie pasākumi ir saskaņā ar atzinumu, ko sniegusi Tehniskā komiteja mehānisko transportlīdzekļu jautājumos,
IR PIEŅĒMUSI ŠO REGULU.
1. pants
1. Direktīvas 2007/46/EK I un IX pielikumu groza saskaņā ar šīs regulas I pielikumu.
2. Direktīvas 2007/46/EK VIII pielikumu aizstāj ar šīs regulas II pielikuma tekstu.
2. pants
Regulas (EK) Nr. 692/2008 I un XII pielikumu groza saskaņā ar šīs regulas III pielikumu.
3. pants
Regulu (ES) Nr. 171/2013 atceļ.
4. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
To piemēro no 2013. gada 1. jūlija.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 7. martā

Labels: 12
7
8
20